ทองซบหนีน้ำท่วมร้านปิด-ลูกค้าเมิน
น้ำท่วมทำตลาดทองคำซบเซา 40% ร้านปิด คนซื้อหนีน้ำท่วม หมดอารมณ์ลงทุน
22 ต.ค. 2554

น้ำท่วมทำตลาดทองคำซบเซา 40% ร้านปิด คนซื้อหนีน้ำท่วม หมดอารมณ์ลงทุน
นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก เปิดเผยว่า น้ำท่วมส่งผลกระทบต่อกำลังซื้อทองของประชาชนทั่วไป ทำให้ตลาดโดยรวมขณะนี้ซบเซาลง 40%
สาเหตุที่ทำให้ตลาดเงียบเหงา เนื่องจากลูกค้าแรงงานในนิคมอุตสาหกรรมหายไปทันที ทั้งในกรุงเทพฯ และต่างจังหวัด โดยเฉพาะจังหวัดที่ประสบภาวะน้ำท่วมทั้งกรุงเทพฯ พระนครศรีอยุธยา นครสวรรค์ และลพบุรี เพราะร้านทองต้องปิดตัวชั่วคราว ต้องอพยพทรัพย์สินออกนอกพื้นที่
อย่างไรก็ดี คาดว่าในปลายปีราคาทองคำจะปรับตัวสูงขึ้น หลังจากราคาลดลงมานานกว่า 1 เดือน
นพ.กฤชรัตน์ กล่าวว่า สถานการณ์การลงทุนทองคำที่มีภาวะผันผวนเกิดจากยุโรปยังหาข้อสรุปแก้ปัญหาหนี้สินของประเทศกรีซไม่ได้ทำให้ราคาทองคำในตลาดโลกลดลงกว่า 40 เหรียญสหรัฐ ในช่วง 1-2 วันก่อน และต่อเนื่องถึงราคาทองคำในตลาดไทย โดยปรับลดลงกว่าบาทละ 700 บาท มายืนอยู่ที่ระดับ 2.4-2.41 หมื่นบาท
สุดสัปดาห์ที่จะถึงนี้มีการประชุมสุดยอดผู้นำ G20 คาดว่าจะมีการประชุมซ้ำอีก เพื่อหาข้อสรุปที่ชัดเจนของการแก้ปัญหากรีซในวันที่ 26 ต.ค.นี้ 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า ตลาดทองคำเงียบเหงาเนื่องจากคนไม่สนใจลงทุนมากนัก เพราะมัวแต่ป้องกันน้ำท่วมและราคาทองคำที่ปรับตัวลงก็ไม่จูงใจให้เข้าไปซื้อหรือขาย